Komission päätös,

tehty 4 päivänä huhtikuuta 2001,

eläinten terveyttä koskevista edellytyksistä ja eläinlääkärintodistuksista tuoreen lihan tuonnissa tietyistä Etelä-Amerikan maista tehdyn päätöksen 93/402/ETY muuttamisesta Argentiinan eläinten terveystilanteen huomioon ottamiseksi

(tiedoksiannettu numerolla K(2001) 1040)

(ETA:n kannalta merkityksellinen teksti)

(2001/276/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan tai lihavalmisteiden tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY(1), sellaisena kuin se on viimeksi muutettuna direktiivillä 97/79/EY(2), ja erityisesti sen 3 ja 4 artiklan,

sekä katsoo seuraavaa:

(1) Eläinten terveyttä koskevista edellytyksistä ja eläinlääkärintodistuksista tuoreen lihan tuonnissa Kolumbiasta, Paraguaysta, Uruguaysta, Brasiliasta, Chilestä ja Argentiinasta säädetään komission päätöksessä 93/402/ETY(3), sellaisena kuin se on viimeksi muutettuna päätöksellä 2000/755/EY(4).

(2) Tuoreen lihan tuonnissa on otettava huomioon kyseisten maiden erilainen epidemiologinen tilanne, myös niiden alueiden eri osissa.

(3) Kyseisten maiden vastaavien eläinlääkintäviranomaisten on vahvistettava, että maassa tai alueella ei ole vähintään kahteentoista kuukauteen esiintynyt karjaruttoa tai suu- ja sorkkatautia. Lisäksi kyseisten maiden toimivaltaisten viranomaisten on sitouduttava ilmoittamaan komissiolle ja jäsenvaltioille 24 tunnin kuluessa faksilla, teleksillä tai sähkeellä jonkin edellä mainitun taudin esiintyminen tai muutokset rokotuskäytännössä kyseisiä tauteja vastaan.

(4) Argentiinan viranomaiset ilmoittivat komissiolle 2 päivänä maaliskuuta 2001, että käyttöön oli otettu uusi suu- ja sorkkataudin aluejako- ja rokotusmenettely raja-alueiden ja eräiden Keski-Argentiinan kasvatus- ja lihotusalueiden suojelemiseksi, koska naapurimaista oli tuotu laittomasti eläimiä, joilla todettiin suu- ja sorkkatautia.

(5) Argentiinan viranomaiset ovat toimittaneet tietoja, joiden mukaan muun muassa pohjoisella raja-alueella (puskurivyöhyke) ja erillisellä keskusalueella (rajoitettu alue) on aloitettu uudelleen vuonna 1999 keskeytetyt karjan rokotukset suu- ja sorkkatautia vastaan. Lisäksi OIE ilmoitti 13 päivänä maaliskuuta 2001 suu- ja sorkkatautipesäkkeen esiintymisestä. Kyseisen maan tilannetta olisi tarkasteltava uudelleen näiden muutosten vuoksi, sillä nykyiset vaatimukset perustuvat erilaiseen taudin ja eläinten liikkumisen valvontasuunnitelmaan.

(6) Argentiinalta saaduista tiedoista ilmenee lisäksi, että se on keskeyttänyt lihan viennin Kanadaan, Chileen ja Amerikan yhdysvaltoihin muttei Euroopan yhteisöön.

(7) Tämän vuoksi on tarpeen keskeyttää lupa tuoda yhteisöön suu- ja sorkkataudille alttiista lajeista saadun tuoreen lihan kaikkia luokkia vähintään kunnes komission tarkastuskäynti on tehty uuden tilanteen tutkimiseksi paikalla tai kunnes tilanne on riittävästi selvinnyt.

(8) On tarpeen selkeyttää maita koskevaa taulukkoa sen kokemuksen perusteella, jonka viranomaiset saavat pannessaan tämän päätöksen täytäntöön.

(9) Tämän vuoksi ei olisi enää sallittava naudoista ja lampaista peräisin olevan tuoreen lihan tuontia yhteisöön.

(10) Päätös 93/402/ETY on muutettava sen mukaisesti.

(11) Tätä päätöstä on tarkasteltava uudelleen komission seuraavasta eläintautitarkastuskäynnistä saatujen tulosten ja/tai tällä välin ilmoitettujen Argentiinan terveystilanteen muutosten perusteella.

(12) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Muutetaan päätös 93/402/ETY seuraavasti:

1) Korvataan liite I tämän päätöksen liitteellä A.

2) Korvataan liite II tämän päätöksen liitteellä B.

2 artikla

Tätä päätöstä sovelletaan 15 päivään huhtikuuta 2001.

3 artikla

Tämä päätös on osoitettu kaikille jäsenvaltioille.

Tehty Brysselissä 4 päivänä huhtikuuta 2001.

Komission puolesta

David Byrne

Komission jäsen

(1) EYVL L 302, 31.12.1972, s. 28.

(2) EYVL L 24, 30.1.1998, s. 31.

(3) EYVL L 179, 22.7.1993, s. 11.

(4) EYVL L 303, 2.12.2000, s. 36.

LIITE A

"LIITE I

ERÄIDEN ETELÄ-AMERIKAN MAIDEN ALUEIDEN KUVAUS ELÄINTEN TERVEYSTODISTUKSIA VARTEN

>TAULUKON PAIKKA>"

LIITE B

"LIITE II

(Versio nro 02/2001)

ELÄVIEN ELÄINTEN TUONNISSA SOVELLETTAVAT ELÄINTEN TERVEYTTÄ KOSKEVAT VAATIMUKSET ((Taulukon kirjaimet (A, B, C, D, E, F, G ja H) viittaavat päätöksen 93/402/ETY liitteessä III olevassa 2 osassa kuvattuihin eläinten terveyttä koskeviin takeisiin, joita sovelletaan kaikkiin tuotteisiin ja alkuperiin tämän päätöksen 2 artiklan mukaisesti.))

>TAULUKON PAIKKA>"